text: প্রকাশিত: ২৮ ফেব্রুয়ারি ২০২১, ১০:০৯:২২ পূর্বাহ্ণ
  যুক্তরাষ্ট্র 'খাশোগি ব্যান' নামে একটি ভিসা নিষেধাজ্ঞার ঘোষণা দিয়েছে। এই নিষেধাজ্ঞার আওতায় যেসব সাংবাদিক ও অ্যাক্টিভিস্ট তাদের লেখা ও কাজের জন্য দেশ ছাড়তে বাধ্য হবেন, কোনো দেশের সরকারের হয়ে তাদের নির্যাতন, ক্ষয়ক্ষতি বা হুমকি দিলে সেই সব ব্যক্তিকে যুক্তরাষ্ট্রে ঢোকা বন্ধ হয়ে যাবে। খবর রয়টার্স ও সিএনএনের।
  শুক্রবার এক বিবৃতিতে যুক্তরাষ্ট্রের পররাষ্ট্রমন্ত্রী অ্যান্টনি ব্লিংকেন এই ঘোষণা দিয়েছেন। দুই বছর আগে তুরস্কের ইস্তাম্বুলে সৌদি দূতাবাসে নির্বাসিত সাংবাদিক জামাল খাশোগিকে হত্যায় সৌদি আরবের ক্রাউন প্রিন্স মোহাম্মদ বিন সালমানের অনুমোদন ছিল বলে যুক্তরাষ্ট্রের গোয়েন্দা প্রতিবেদন প্রকাশ হওয়ার পর এই ঘোষণা দেওয়া হয়েছে।